അഴീക്കോട് ലൈറ്റ് ഹൗസ് പാലം തുറന്നു കൊടുങ്ങല്ലൂര്: മഹാപ്രളയങ്ങളെ അതിജീവിച്ച വികസന പ്രവര്ത്തനങ്ങളാണ് കേരളത്തില് നടന്നുകൊണ്ടിരിക്കുന്നതെന്ന് മന്ത്രി കെ. രാജന്. അഴീക്കോട് ലൈറ്റ് ഹൗസ് പാലം ഉദ്ഘാടനം ചെയ്യുകയായിരുന്നു മന്ത്രി. നൂറ് ദിവസങ്ങള് കൊണ്ട് പ്രഖ്യാപിച്ച 143 കാര്യങ്ങളും നിര്വഹിച്ചാണ് സര്ക്കാര് മുന്നോട്ട് പോകുന്നത്. ജനങ്ങളുടെ സ്വപ്നങ്ങള് സാക്ഷാത്കരിക്കാന് സര്ക്കാര് പ്രതിജ്ഞാബന്ധമാണെന്ന് അദ്ദേഹം പറഞ്ഞു. ഇ.ടി. ടൈസണ് മാസ്റ്റര് അദ്ധ്യക്ഷത വഹിച്ചു. ഇ.ടി. ടൈസണ് മാസ്റ്റര് എം.എല്.എയുടെ ആസ്തി വികസന ഫണ്ടില് നിന്നും 99 ലക്ഷം രൂപ അനുവദിച്ച പാലം 2019 ഫെബ്രുവരിയിലാണ് നിര്മ്മാണം ആരംഭിച്ചത്. സംസ്ഥാനത്ത് തന്നെ ഏറ്റവും വേഗതയില് നിര്മ്മിച്ച പാലമാണ് ഇത്. പാലം നിര്മ്മാണത്തിന് ഏകദേശം ഒന്നര കോടി രൂപയുടെ ചെലവാണ് പ്രതീക്ഷിച്ചിരുന്നത്. ഒരു കോടിയില് കൂടുതലുള്ള നിര്മ്മാണ പ്രവര്ത്തനങ്ങള്ക്ക് സര്ക്കാരിന്റെ പ്രത്യേക അനുമതി വേണ്ടിവരും എന്നതിനാലാണ് അപ്രോച്ച് റോഡിനും പാലത്തിന്റെ കൈവരിക്കുമായി 68 ലക്ഷം രൂപയും പാലം നിര്മ്മാണത്തിന് 99 ലക്ഷം രൂപയും എസ്റ്റിമേറ്റ് തയ്യാറാക്കിയത്. രണ്ടര വര്ഷം കൊണ്ട് നിര്മ്മാണം പൂര്ത്തീകരിച്ച പാലം പ്രദേശവാസികളുടെ ചിരകാല സ്വപ്നമായിരുന്നു. ജില്ലാ പഞ്ചായത്ത് എക്സിക്യൂട്ടീവ് എന്ജിനിയര് ജോജി പോള് കാഞ്ഞൂത്തറ റിപ്പോര്ട്ട് അവതരിപ്പിച്ചു. ജില്ലാ പഞ്ചായത്ത് പ്രസിഡന്റ് പി.കെ ഡേവിസ് മാസ്റ്റര് മുഖ്യാതിഥിയായി. പഞ്ചായത്ത് പ്രസിഡന്റ് കെ.പി. രാജന്, ജില്ലാ പഞ്ചായത്ത് അംഗം സുഗത ശശിധരന്, പ്രസീന റാഫി, പി.കെ. അസീം, അംബിക ശിവപ്രിയന്, നജ്മല് ഷക്കീര് തുടങ്ങിയവര് സംബന്ധിച്ചു.